મોબાઈલના બેફામ વપરાશે તો દાટ વાળી નાખ્યો છે. મોબાઈલને કારણે કૉલ કરનાર તેમજ કૉલ રિસીવ કરનાર- બંને જણાં સમયનો પારાવાર ભોગ આપે છે. ઘણા લોકો એવા છે કે જેઓ કામને વખતે ફક્ત અગત્યના કૉલ જ રિસીવ કરે છે પણ એ નક્કી કરવા માટે પણ વારંવાર વાગતી ઘંટડી પ્રત્યે ધ્યાન આપતા રહી એક પ્રકારે પોતાના કામમાં તો ખલેલ પાડતા જ રહે છે. આવા લોકો માટે કદાચ કામમાં એકાગ્રતા રાખવી અપેક્ષિત જ નથી. હર પળે પોતપોતાના સંબંધો જ કેન્દ્રમાં છે. બહારનાઓ સાથે આ રીતે નાનીમોટી વાતો કરવામાં મશગૂલ રહેવું તે રોજિંદી દિનચર્યાનો જાણે એક સ્વીકૃત ભાગ બની ગયું છે. મોબાઈલ કૉલ્સની આ સતત આવનજાવન તેમને તો વિચલિત કરે જ (જેને કદાચ હવે તમે ‘ખલેલ’ પણ નહીં જ ગણતા હોવ) પણ તેમની આસપાસ નિષ્ઠાથી કામ કરવા ઈચ્છનાર અનેક વ્યસ્ત લોકોને ખલેલ પાડી શકે છે એ વિચારવા-સમજવાનું સીધુંસાદું સૌજન્ય પણ આજના લોકો ગુમાવી બેઠા છે. આજકાલ દરેક માણસ દેખીતી રીતે જ એટલો બધો સમય મોબાઈલ પાછળ બરબાદ કરે છે કે પોતાની આ સતત વ્યસ્ત હોવાની દલીલને આજના આ મોબાઈલ કલ્ચરે જ સર્વથા ધ્વસ્ત કરી નાખી છે !